CELEX: 32019D0690
Language: lv
Date: 2019-04-30 00:00:00
Title: Komisijas Īstenošanas lēmums (ES) 2019/690 (2019. gada 30. aprīlis) par pasākumu, ko Zviedrija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū vējturbīnas modeli SWT-2.3-101 un modeli SWT-3.0-113 un lai atsauktu tirgū jau laistās iekārtas (izziņots ar dokumenta numuru C(2019) 3118) (Dokuments attiecas uz EEZ.)

3.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 116/78
               
            
         KOMISIJAS ĪSTENOŠANAS LĒMUMS (ES) 2019/690
         (2019. gada 30. aprīlis)
         par pasākumu, ko Zviedrija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū vējturbīnas modeli SWT-2.3-101 un modeli SWT-3.0-113 un lai atsauktu tirgū jau laistās iekārtas
         
            
               (izziņots ar dokumenta numuru C(2019) 3118)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām, un ar kuru groza Direktīvu 95/16/EK (1), un jo īpaši tās 11. panta 3. punkta otro daļu,
         tā kā:
         
                     (1)
                  
                  
                     Zviedrija veica pasākumu, ar ko aizliedza laist tirgū un atsauca no tirgus vējturbīnas modeli SWT-2.3-101, kas neatbilda Direktīvas 2006/42/EK I pielikuma 1.3.8.1. un 1.4.2.1. iedaļā noteiktajām būtiskajām veselības aizsardzības un drošības prasībām. Pielikuma 1.3.8.1. iedaļā par transmisijas kustīgajām daļām ir noteikts, ka aizsargiem, kas paredzēti cilvēku aizsardzībai pret apdraudējumiem, ko rada transmisijas kustīgās daļas, jābūt nostiprinātiem, kā minēts 1.4.2.1. iedaļā. Saskaņā ar 1.4.2.1. iedaļu nekustīgi nostiprinātiem aizsargiem jābūt tādu sistēmu nostiprinātiem, ko iespējams atvērt vai noņemt tikai ar instrumentiem. Šajā saistībā Zviedrija norādīja, ka uz modeļa SWT-2.3.-101 rotora nostiprināto aizsargu, kas aizsargā pret kustīgajām daļām, var atvērt bez atsevišķa instrumenta, un tas neatbilst Direktīvas 2006/42/EK I pielikuma 1.3.8.1. un 1.4.2.1. iedaļā noteiktajām prasībām.
                  
               
                     (2)
                  
                  
                     Attiecībā uz vējturbīnas modeli SWT-3.0-113 Zviedrija veica pasākumu, uzskatot, ka iekārta neatbilst Direktīvas 2006/42/EK I pielikuma 1.5.14. iedaļā noteiktajai būtiskajai veselības aizsardzības un drošības prasībai. Pielikuma 1.5.14. iedaļā paredzētā būtiskā veselības aizsardzības un drošības prasība par ieslodzījuma risku mašīnā nosaka, ka mašīna jāprojektē, jākonstruē un jāaprīko tā, lai novērstu cilvēka ieslodzīšanu tajā, vai, ja tas nav iespējams, mašīna jāaprīko ar palīdzības izsaukšanas līdzekļiem. Šajā saistībā Zviedrija norādīja, ka vējturbīnas modeļa SWT-3.0-113 dūmu detektoram nav brīdinājuma signāla, ar ko ugunsgrēka gadījumā brīdināt personas, kas var būt turbīnas iekšienē.
                  
               
                     (3)
                  
                  
                     Pēc tam, kad Komisija bija saņēmusi no Zviedrijas paziņojumu par aizsardzības pasākumu, tā sāka apspriešanos ar attiecīgajām personām, lai uzklausītu viņu viedokļus. 2018. gada 12. novembrī Komisija nosūtīja ražotājam vēstuli. Ražotājs 2018. gada 30. novembra atbildē informēja Komisiju, ka ir veicis pasākumus, lai novērstu vējturbīnas modeļa SWT-2.3-101 un modeļa SWT-3.0-113 neatbilstības nolūkā nodrošināt atbilstību Direktīvai 2006/42/EK, un ka šie pasākumi tika pabeigti līdz noteiktajam termiņam – 2017. gada 31. decembrim.
                  
               
                     (4)
                  
                  
                     Zviedrijas sniegtais paskaidrojums par aizsargpasākumu un Komisijai pieejamā dokumentācija liecina, ka vējturbīnas modelis SWT-2.3-101 neatbilst Direktīvas 2006/42/EK I pielikuma 1.3.8.1. un 1.4.2.1. iedaļā noteiktajām būtiskajām veselības aizsardzības un drošības prasībām. Turklāt vējturbīnas modelis SWT-3.0-113 neatbilst Direktīvas 2006/42/EK I pielikuma 1.5.14. iedaļā noteiktajai būtiskajai veselības aizsardzības un drošības prasībai. Šie trūkumi var apdraudēt cilvēku veselību un drošību.
                  
               
                     (5)
                  
                  
                     Tāpēc Zviedrijas veiktais aizsardzības pasākums būtu jāuzskata par pamatotu,
                  
               IR PIEŅĒMUSI ŠO LĒMUMU.
         
            1. pants
            Zviedrijas veiktie pasākumi, ar ko aizliedz laist tirgū un atsauc no tirgus vējturbīnas modeli SWT-2.3-101 un vējturbīnas modeli SWT-3.0-113, ko ražo Siemens Gamesa Renewable Energy AB, ir pamatoti.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 30. aprīlī
            
               
                  Komisijas vārdā –
               
               
                  Komisijas locekle
               
               Elżbieta BIEŃKOWSKA
            
         
         
            (1)  OV L 157, 9.6.2006., 24. lpp.